जकार्ता. इंडोनेशियाई अफसरों ने गुरुवार को बताया कि समुद्र से लॉयन एयर फ्लाइट का एक ब्लैक बॉक्स (फ्लाइट डेटा रिकॉर्डर-एफडीआर) मिल गया है। इससे विमान के दुर्घटना के कारणों का पता चल सकेगा। अफसरों का कहना है कि अभी तक दूसरे एफडीआर या कॉकपिट वॉइस रिकॉर्डर (सीवीआर) की जानकारी नहीं मिली है। इस बीच विमान के दुर्घटनाग्रस्त होने के पहले का वीडियो सामने आया है। इसे विमान के ही एक यात्री ने रिकॉर्ड किया था। 29 अक्टूबर को इंडोनेशिया में लॉयन एयर फ्लाइट जेटी-610 जावा के समुद्र में क्रैश हो गया था। विमान में सवार सभी 189 लोग मारे गए। इंडोनेशिया के नेशनल ट्रांसपोर्टेशन सेफ्टी कमेटी के प्रमुख सेरजांतो जाहजोनो ने बताया- “समुद्र से हमें एक ब्लैक बॉक्स मिला है। इससे जांच में मदद मिलेगी।” ब्लैक बॉक्स में उड़ान के वक्त विमान की स्पीड, ऊंचाई और दिशा की जानकारी होती है। साथ ही इसमें क्रू की बातचीत की रिकॉर्ड होती है।दो गोताखोरों ने गुरुवार को समुद्र से ऑरेंज कलर का ब्लैक बॉक्स निकाला। अफसरों को बुधवार को जावा समुद्र में ब्लैक बॉक्स होने के सिग्नल मिले थे। लेकिन समुद्र में तेज लहरें होने के चलते ब्लैक बॉक्स को तुरंत नहीं निकाला जा सका।